
Text rozhodnutia
Súd: Krajský súd Bratislava Spisová značka: 2CoZm/6/2013 Identifikačné číslo súdneho spisu: 1510219262 Dátum vydania rozhodnutia: 17. 09. 2013 Meno a priezvisko sudcu, VSÚ: JUDr. Zita Ilčíková ECLI: ECLI:SK:KSBA:2013:1510219262.4 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Lenky Praženkovej, členiek senátu JUDr. Zity Ilčíkovej a JUDr. Oľgy Bahníkovej v právnej veci navrhovateľa: DRAFT-OVA, a.s., so sídlom Česká republika, Opava, U Jaktařské brány 156/8, zastúpený Advokátskou kanceláriou JUDr. Radomír Bžán, s.r.o., Bratislava, Nám. Ľ. Štúra 2, proti odporcovi: Slovenský plynárenský priemysel, a.s., IČO: 35 815 256, Bratislava, Mlynské Nivy č. 44/a, zastúpený advokátom JUDr. Oliverom Korcom, Záhradnícka 9, Bratislava o zaplatenie 400.000.000,- Kč s príslušenstvom a odmenou zo zmenky, o odvolaní navrhovateľa proti rozsudku Okresného súdu Bratislava V č. k. 1Zm/457/2010-689 zo dňa 29.10.2012 takto r o z h o d o l : Krajský súd v Bratislave rozsudok Okresného súdu Bratislava V č. k. 1Zm/457/2010-689 zo dňa 29.10.2012 potvrdzuje. Navrhovateľ je p o v i n n ý nahradiť odporcovi trovy odvolacieho konania vo výške 104.256,12 eura titulom trov právneho zastúpenia, a to do troch dní od právoplatnosti tohto rozsudku k rukám právneho zástupcu odporcu. o d ô v o d n e n i e : Súd prvého stupňa napadnutým rozsudkom zrušil zmenkový platobný rozkaz č.k. 2Zm/952/2005-107 zo dňa 17.02.2006 v celom rozsahu a uložil navrhovateľovi povinnosť zaplatiť odporcovi trovy konania vo výške 421.757,07 eura a náhradu iných trov konania vo výške 66.387,84 eura do troch dní od právoplatnosti rozsudku súdu prvého stupňa. V odôvodnení rozsudku súd prvého stupňa uviedol, že navrhovateľ doručil súdu dňa 29.12.2005 návrh na vydanie zmenkového platobného rozkazu, ktorým by bol odporca povinný zaplatiť mu zmenkovú sumu 400.000.000,- Kč s úrokom 6 % ročne z nej od 2.11.2005 do zaplatenia, zmenkovú odmenu 1.333.333,- Kč a náhradu trov konania 3.783.150 Sk. K návrhu pripojil prvopis zmenky, ktorú právny predchodca odporcu Slovenský plynárenský priemysel, štátny podnik, vystavil v Bratislave dňa 1.10.1998 ako vlastnú zmenku, a ktorou sa zaviazal zaplatiť bez protestu efektívne na rad SEZOOZ GROUP a.s. dňa 01. novembra 2005 vo Všeobecnej úverovej banke, a.s., Mlynské Nivy 1, Bratislava, zmenkovú sumu 400.000.000,-- Kč. Podľa návrhu dátum splatnosti 01. november 2005 bol do zmenky vpísaný dodatočne a doplnil ho jej vlastník. Na rube zmenky sú napísané indosamenty, prvý dňa 7.1.2000 na rad SIGMA GROUP, a.s., ďalší zo dňa 20.12.2000 je na rad G. Z. - SEZOOZ, ktorý ako fyzická osoba, bez dovetku obchodného mena, nedatovaným indosamentom zmenku previedol na rad PRV ProFin-CZ, s.r.o. Aj posledný indosament na rad navrhovateľa je nedatovaný. Súd prvého stupňa vydal v zmysle § 175 ods. 1 O.s.p. dňa 17.2.2006 zmenkový platobný rozkaz č. k. 2Zm/952/2005-107, ktorým odporcu na zaplatenie podľa návrhu na vydanie zmenkového platobného rozkazu zaviazal. Proti tomuto zmenkovému platobnému rozkazu podal odporca námietky, v ktorých namietol, že zo zmenky nie je zaviazaný, keďže osoba podpísaná na zmenke nebola spôsobilá zmenkovo sa zaväzovať, resp. zaväzovať vystaviteľa a súčasne spochybnil pravosť jej podpisu. Poukázal na nedostatok tradície zmenky pri jej vystavení, na dvojjazyčnosť textu zmenky, na neexistenciu nepretržitého radu indosamentov a prvý indosament označil za simulovaný pre personálne prepojenie remitenta a indosatára. Podľa neho bola zmenka vystavená buď ako vistazmenka, bez uvedenia dátumu splatnosti, a keďže nebola na súde uplatnená do 3 rokov odo dňa splatnosti, je nárok z nej premlčaný, alebo išlo o blankozmenku zabezpečujúcu záväzky zo zmluvy o dielo, v ktorom prípade oprávnenie doplniť dátum splatnosti zaniklo dňa 31.8.1999. V oboch prípadoch bol text zmenky neoprávnene pozmenený dodatočným doplnením údajov o dátume splatnosti. Poukazom na to, že mu originál zmenky nebol predložený na platenie, spochybnil právo navrhovateľa požadovať 6 %-ný úrok z omeškania. Tiež tvrdil, že navrhovateľ konal pri nadobúdaní zmenky zlomyseľne, vedome na škodu dlžníka, minimálne sa previnil hrubou nedbanlivosťou. Navrhovateľ k námietkam odporcu uviedol, že zmenku nadobudol ako úplnú, so všetkými vyplnenými údajmi, včítane dátumu splatnosti, zmenka sa stala splatnou 01.11.2005 a nároky z nej si na súde uplatnil včas. Keďže svoje práva majiteľa zmenky preukázal nepretržitým radom indosamentov a na zmenke je uvedený ako posledný z radu indosamentov, má odporca ako priamy dlžník povinnosť poskytnúť mu plnenie zo zmenky bez ohľadu na to, či predchádzajúci indosant mal právo previesť zmenku a bez ohľadu na to, ako sa na zmenku podpísal. Námietku nepoctivého nadobudnutia zmenky na škodu dlžníka podľa neho odporca nepodložil žiadnym relevantným dôkazom a nepreukázal ani spojitosť zmenky so zmluvou o dielo, pričom rovnakú námietku už odporca v minulosti neúspešne uplatnil proti inej zmenke. Súd prvého stupňa po vykonanom dokazovaní dospel k záveru, že námietky nie sú dôvodné, preto rozsudkom č. k. 2Zm/952/05-297 z 21.5.2007 ponechal zmenkový platobný rozkaz v platnosti. Na odvolanie odporcu proti rozsudku č. k. 2Zm/952/05-297 z 21.5.2007 Krajský súd v Bratislave rozsudkom č. k. 6CoZm/42/2007-456 zo dňa 28.4.2009 napadnutý rozsudok súdu prvého stupňa č. k. 2Zm/952/05-297 z 21.5.2007 potvrdil. Na základe mimoriadneho dovolania generálneho prokurátora Najvyšší súd Slovenskej republiky uznesením 5MObdo/4/2009 z 12.5.2010, ktoré nadobudlo právoplatnosť 28.7.2010, zrušil oba vyššie uvedené rozsudky súdov nižšieho stupňa a vec vrátil súdu prvého stupňa na ďalšie konanie. V uznesení uviedol, že z obsahu spisu, z doložených dokladov a zo zmenky samotnej je nesporné, že zmenka bola vystavená ako neúplná a dátum splatnosti bol doplňovaný neskôr. Súd prvého stupňa len zo svedeckej výpovede G. mal za preukázané, že ku zmenke mal s vystaviteľom Ing. J. uzavretú ústnu dohodu o vyplňovacom práve, ktorá majiteľa zmenky oprávňovala do zmenky doplniť dátum splatnosti. Takýto záver nie je možné z vykonaných dôkazov jednoznačne podľa dovolacieho súdu dovodiť, nie je z nich zrejmé, že tu bol zámer vystaviť zmenku ako neúplnú, resp. že došlo aspoň k neformálnej dohode s vystaviteľom zmenky o jej vyplnení. Z vykonaných dôkazov nie je ani možné ustáliť, kto a kedy údaj o splatnosti zmenky doplnil. Navrhovateľ tvrdil, že zmenka nebola vystavená ako vistazmenka, ale ako blankozmenka, pri jej nadobúdaní vychádzal len z prehlásenia prevodcu zmenky, že zmeny na nej boli vykonané oprávnene, i keď sám prevodca mal pochybnosti, resp. nevedel, či bola vystavená ako blanket. Pri nadobúdaní zmenky sa navrhovateľ sám nepresvedčil, čo bolo obsahom vyplňovacieho práva. Vzhľadom na všeobecne známu skutočnosť, že odporca popiera platnosť všetkých zmeniek vystavených bývalým štatutárom N.. J., ako aj na dohodnuté podmienky zaplatenia kúpnej ceny pri prevode cenného papiera s vysokou nominálnou hodnotou, ktoré boli viazané na splnenie záväzku zmenkového dlžníka, sa navrhovateľ previnil pri nadobúdaní zmenky hrubou nedbanlivosťou. Ako nový majiteľ zmenky mal v rozumnom rozsahu preveriť aj údaje doterajšieho majiteľa a neuspokojiť sa len pasívne s informáciou, že zmeny na zmenke boli vykonané dôvodne. Pri zachovaní zvyčajnej bdelosti sa mohol dozvedieť o okolnostiach neexistencie alebo existencie obsahu vyplňovacieho práva. Dovolací súd súdu prvého stupňa vytkol, že nevykonal dokazovanie v rozsahu a spôsobom uvedeným v ust. § 132 O.s.p. a vznesenú námietku neexistencie vyplňovacieho práva nesprávne preniesol v rámci dôkazného bremena na odporcu, pretože neexistencia skutočností sa preukázať nedá. Uviedol, že treba rozlišovať medzi neunesením dôkazného bremena, ktoré zaťažuje odporcu a hodnotením dôkazov. Ak odporca tvrdí, že žiadne vyplňovacie právo neexistovalo, resp. že zmenka bola neoprávnene vyplnená a namietal hrubú nedbanlivosť navrhovateľa pri nadobúdaní zmenky, pritom remitent nevedel v konaní uviesť žiadne relevantné skutočnosti o existencii dohody o vyplňovacom práve, nevyvrátil námietky neexistencie dohody, potom niet čo preukazovať. Dôkaz - výpoveď svedka G. Z. je absolútne spochybniteľný, nedôveryhodný a protirečivý s výpoveďou ďalšieho svedka N.. P.. Odporca poukázal na ustanovenie § 69 zmenkového zákona, zmenka v čase pred doplnením dátumu bola vystavená bez uvedenia splatnosti a jednalo sa o platnú zmenku na videnie. Zročnosť nastáva v deň jej predloženia na platenie a musí byť predložená do jedného roku od dátumu vystavenia. Všetky práva zo zmenky proti príjemcovi sa premlčia za tri roky odo dňa jej zročnosti. Odporca vzniesol námietku premlčania, na ktorú je súd povinný prihliadať v prípade opodstatnenosti námietky, že dátum splatnosti bol na zmenke doplnený neoprávnene. Súd prvého stupňa v ďalšom konaní po rozhodnutí dovolacieho súdu vec viedol pod novou spisovou značkou 1Zm/457/2010. V ďalšom konaní vo veci bol právny názor dovolacieho súdu pre súd prvého stupňa záväzný (§ 243 ods. 1 v spojení s § 243i ods. 2 O.s.p.). Ako ďalej uviedol súd prvého stupňa v odôvodnení napadnutého rozsudku pri rozhodovaní vo veci vychádzal z názoru dovolacieho súdu, podľa ktorého nebol preukázaný zámer vystaviť zmenku ako neúplnú a nebola preukázaná aspoň neformálna dohoda s vystaviteľom zmenky o jej vyplnení, zmenka bola vystavená bez uvedenia splatnosti a jednalo sa o platnú zmenku na videnie, odporca vzniesol námietku premlčania, na ktorú je súd povinný prihliadať v prípade opodstatnenosti námietky, že dátum splatnosti bol na zmenke doplnený neoprávnene. Navrhovateľ síce zmenku nadobudol už s vyplneným dátumom splatnosti, ale pri jej nadobúdaní sa previnil hrubou nedbanlivosťou, keď v rozumnom rozsahu nepreveril, či boli zmeny na zmenke vykonané dôvodne, neuviedol žiadne relevantné skutočnosti o existencii dohody o vyplňovacom práve a nevyvrátil námietky neexistencie takejto dohody. Navrhovateľ v ďalšom konaní zotrval na tom, že zmenka kryla nákup akcií spoločnosti Chemapol Group, ktoré právny predchodca odporcu nakupoval prostredníctvom spoločnosti SEZOOZ GROUP a.s.. Na pojednávaní 26.10.2010 predložil opis „Zápisu z jednání“, konaného 18.9.1998 vo Vsetíne medzi SEZOOZ GROUP a.s., zastúpeným G. Z. a Slovenským plynárenským priemyslom, š. p., zastúpeným N.. J.. Zo zápisu vyplýva, že sa zúčastnené strany v súvislosti s nákupom akcií S. dohodli, že U. vystaví 12 kusov blankozmeniek v prospech SEZOOZ, v ktorých nebude uvedený dátumu splatnosti a čiastka a SEZOOZ bude oprávnený blankozmenky doplniť, ak z akéhokoľvek dôvodu nebude obchod s akciami, alebo jeho časť, dokončený alebo vysporiadaný. Podľa navrhovateľa tento zápis potvrdzuje, že žalovaná zmenka bola vystavená ako blankozmenka a preukazuje, aký bol obsah dohody o vyplnení. Súd prvého stupňa uviedol, že odhliadnuc od formálnych nedostatkov listiny (kópia zhotovená z kópie, bez uvedenia, kto opis vyhotovil, autografné podpisy účastníkov jednania na opise a pod.), ktoré z nej robia nehodnoverný dôkaz, nevyplýva z obsahu zápisu žiaden súvis s predmetom tohto konania. Žalovaná zmenka bola síce v čase vystavenia neúplná, ale chýbal v nej jedine údaj o dátume splatnosti. Nie je ju preto možné stotožniť s tými blankozmenkami, ktoré mal podľa zápisu SPP vystaviť pre akciu Chemapol, keďže okrem splatnosti v nich nemal byť uvedený ani údaj o sume. Súd prvého stupňa preto uzavrel, že ani ďalšie listinné dôkazy, ktoré navrhovateľ predložil na pojednávaní dňa 29.10.2012, a ktorými mienil preukázať, že obchody pri nákupe akcií Chemapolu neboli fiktívne a reálne prebehli, nie sú dôkazom o tom, že dátum splatnosti na zmenke bol vyplnený oprávnene. Podľa záväzného názoru dovolacieho súdu treba považovať navrhovateľa za nedobromyseľného nie preto, že zmenka nemala kauzu, resp. kauza bola len fiktívna, ale preto, že sa pri nadobúdaní zmenky sám nepresvedčil, či bol v nej dátum splatnosti vyplnený oprávnene, t.j. či išlo o blankozmenku, či k nej bola uzavretá dohoda o vyplňovacom práve a aký bol obsah tejto dohody. Listinné dôkazy, ktoré navrhovateľ dodatočne predložil, nepreukazujú oprávnenie majiteľa zmenky doplniť do nej údaj splatnosti. Záver dovolacieho súdu, že sa navrhovateľ pri nadobúdaní zmenky previnil hrubou nedbanlivosťou, podľa súdu prvého stupňa ďalšími listinnými dôkazmi, ktoré navrhovateľ predložil nebol vyvrátený. Súd prvého stupňa poukázal na čl. I. § 69 v spojení s § 77 ods. 1 zmenkového zákona, ak bol text zmenky zmenený, sú tí, ktorí sa podpísali na zmenku po tejto zmene, zaviazaní podľa zmeneného textu; tí, ktorí sa podpísali prv, sú zaviazaní podľa textu pôvodného. Podľa súdu prvého stupňa odporcu, ktorý sa na zmenku podpísal pred neoprávneným doplnením dátumu splatnosti, by mal preto zaväzovať len ten text zmenky, pod ktorý sa podpísal. Napriek abstrakčnému účinku rubopisu, ktorý posilňuje formálny charakter zmenky, je súd prvého stupňa toho názoru, že neoprávnený zásah do textu zmenky tak závažným spôsobom oslabuje postavenie zmenkového dlžníka, že mu nie je možné uprieť obranu ani proti majiteľovi, ktorý síce zmenku nadobudol až po neoprávnenom zásahu do jej textu, ale nebol pri nadobúdaní zmenky dobromyseľný. Navrhovateľ v čase nadobudnutia zmenky vedel, že odporca jej plnenie odmieta, všeobecne známou skutočnosťou bolo, že odporca platnosť zmeniek, podpísaných N.. J., popiera, že sa zmenkami zaoberajú aj orgány činné v trestnom konaní. Navrhovateľ vedome nadobudol zmenku so zjavne dopisovaným dátumom splatnosti bez toho, aby preveril, či išlo o oprávnený zásah do jej textu. Ak za týchto okolností zmenku nadobudol, zrejme len spoliehajúc sa na abstraktný účinok indosamentu, konal vedome na škodu dlžníka. Preto môže byť odporca v zmysle čl. I. § 69 zmenkového zákona zaviazaný len podľa toho textu zmenky, pod ktorý sa podpísal. Odporca sa zaviazal na plnenie zmenkou na videnie. Zmenku splatnú na videnie bolo potrebné podľa čl. I. § 34 ods. 1 v spojení s § 77 ods. 1 zmenkového zákona predložiť na platenie do jedného roka od dátumu vystavenia, t.j. do 1.10.1999, kedy sa stala splatnou. Zmenkové nároky proti akceptantovi cudzej zmenky, ktorý je zaviazaný rovnako ako vystaviteľ vlastnej zmenky, sa premlčiavajú do troch rokov odo dňa splatnosti zmenky (čl. I. § 70 ods. 1 a § 78 ods. 1 zmenkového zákona). Premlčacia lehota začala v tomto prípade plynúť dňa 02.10.1999 a uplynula dňa 02.10. 2002. Návrh na súd bol podaný až dňa 29.12.2005, teda po uplynutí premlčacej doby. Odporcova námietka premlčania je preto podľa záväzného názoru dovolacieho súdu dôvodná. Súd prvého stupňa v tejto súvislosti poukázal na § 388 ods. 1 Obchodného zákonníka a uviedol, že odporca namietol premlčanie a súd nemôže navrhovateľovi plnenie po uplynutí premlčacej doby priznať. Preto zmenkový platobný rozkaz v celom rozsahu zrušil. Dokazovanie dôvodnosti ostaných námietok súd prvého stupňa považoval za nadbytočné. O náhrade trov konania súd prvého stupňa rozhodol podľa § 142 ods. 1 O.s.p. a v konaní úspešnému odporcovi priznal náhradu trov prvostupňového, odvolacieho aj dovolacieho konania vo výške spolu 421.727,07 eura (trovy právneho zastúpenia) a náhradu iných trov konania vo výške 66.387,84 eura (súdne poplatky za námietky, odvolanie). Odmenu súd určoval podľa vyhlášky č. 655/2004 Z. z. z tarifnej hodnoty veci, ktorou je v zmysle § 10 ods. 2 výška peňažného plnenia určená pri začatí poskytovania právnej služby (po prepočte konverzným kurzom 30,126 Sk/ eur je tarifná hodnota veci 17.260.837,81 eura). Podľa súdu prvého stupňa právny zástupca odporcu účelne a hospodárne poskytol odporcovi 13 úkonov právnej služby, a to prevzatie a príprava zastupovania dňa 9.1.2006, spísanie námietok zo dňa 23.2.2006, účasť na pojednávaniach dňa 26.9.2006 a dňa 13.11.2006, účasť na výsluchu svedka na dožiadanom súde v Ostrave dňa 6.3.2007, účasť na pojednávaní dňa 21.5.2007, odvolanie zo dňa 25.6.2007 proti rozsudku, účasť na pojednávaní na odvolacom súde dňa 28.4.2009, vyjadrenie zo dňa 17.8.2009 k mimoriadnemu dovolaniu, zastupovanie na pojednávaniach dňa 26.10.2010 a dňa 14.12.2010, dovolanie zo dňa 4.11.2011 proti uzneseniu odvolacieho súdu o prerušení konania a účasť na pojednávaní dňa 29.10.2012. Za 8 úkonov právnej služby, poskytnutých od 9.1.2006 do 10.8.2009, prislúcha odmena po 34.941,58 eur za úkon, paušálna náhrada výdavkov (§ 16 ods. 3 vyhlášky) za 4 úkony z roku 2006 po 5,44 eur, za 3 úkony z roku 2007 po 5,90 eur a za jeden úkon z roku 2009 vo výške 6,95 eur, spolu 279.579,05 eur. Za 3 úkony právnej služby po zmene právneho zastúpenia patrí odmena vo výške po 31.581,41 eura. Za účasť na pojednávaní dňa 14.12.2010, ktoré bolo odročené bez prejednania veci, patrí odmena len v jednej štvrtine, t.j. 7.895,35 eura a za dovolanie zo dňa 9.12.2011 proti uzneseniu o prerušení konania len v jednej polovici, t.j. 15.790,70 eura. Paušálna náhrada za jeden úkon z roku 2009 je 6,95 eura, za 2 úkony z roku 2010 je po 7,21 eura, za úkon z roku 2011 je 7,41 eura a za úkon z roku 2012 je 7,63 eura. Súd prvého stupňa uložil zaplatiť navrhovateľovi k rukám právneho zástupcu odporcu podľa § 149 ods. 1 O.s.p. Proti tomuto rozsudku súdu prvého stupňa (č.k. 1Zm/457/2010-689) podal včas odvolanie navrhovateľ s odôvodnením, že v konaní došlo k vadám uvedeným v § 221 ods. 1 O.s.p. - účastníkovi sa postupom súdu odňala možnosť konať pred súdom (ust. § 205 ods. 2 písm. a) v spojení s ust. § 221 ods. 1 písm. f) O.s.p.), konanie má inú vadu, ktorá mohla mať za následok nesprávne rozhodnutie vo veci (ust. § 205 ods. 2 písm. b) O.s.p.), súd dospel na základe vykonaných dôkazov k nesprávnym skutkovým zisteniam (ust. § 205 ods. 2 písm. d) O.s.p.) a rozhodnutie súdu prvého stupňa vychádza z nesprávneho právneho posúdenia veci (ust. § 205 ods. 2 písm. f) O.s.p.). Uviedol, že námietka odporcu o zlomyseľnom nadobudnutí zmenky, resp. previnení sa hrubou nedbanlivosťou nebola riadne odôvodnená, nebola preukázaná, ide len o tvrdenie odporcu bez dôkazov. Ďalej vytkol súdu prvého stupňa, že neprejednal námietky vznesené odporcom pred súdom prvého stupňa a neuviedol, ktoré súd prejednal a s akým výsledkom. Súd prvého stupňa sa náležite nevysporiadal so všetkými právnymi argumentmi navrhovateľa, predovšetkým vo vzťahu k otázke dobromyseľnosti nadobúdania zmenky navrhovateľom. Súd nesprávne právne posúdil predmetnú zmenku ako vista zmenku. Napadnutý rozsudok je nedostatočne odôvodnený, arbitrárny. Podľa navrhovateľa súd prvého stupňa nesprávne uviedol v rozsudku, že vychádza z právneho názoru dovolacieho súdu, ale závery dovolacieho súdu nesprávne interpretoval. Právny záver dovolacieho súdu je, že zmenka je platná a že odporca má výlučne možnosť vzniesť námietky majiteľovi, ak preukáže, že navrhovateľ nadobudol zmenku v zlej viere, resp. previnil sa hrubou nedbanlivosťou. V rámci dovolacieho konania nebolo vykonané dokazovanie, za týmto účelom, dovolací súd zrušil napadnuté rozhodnutia a vec vrátil súdu prvého stupňa na ďalšie konanie. Navrhovateľ namietol, že odporca námietku, že majiteľ zmenky konal vedome na škodu dlžníka nebola v zákonnej lehote 3 dní riadne odôvodnená. Súd prvého stupňa preto na túto námietku prihliadať. Navrhovateľ ďalej v odvolaní namietol, že tvrdenie o hrubej nedbanlivosti nebolo preukázané a súd prvého stupňa k tejto nevykonal potrebné a dovolacím súdom uložené dokazovanie. Právne závery o neexistencii dohody o vyplňovacom práve sú nesprávne. Existenciu takejto dohody navrhovateľ preukázal zápisom o rokovaní, z ktorého vyplýva, že zmenka bola blankozmenkou, ako aj obsah dohodnutého vyplňovacieho práva. Poukázal na § 10 zmenkového zákona, z ktorého vyplýva, že kritéria v ňom uvedené musia byť splnené kumulatívne a posudzujú sa k momentu nadobudnutia zmenky. Následná nedbanlivosť alebo hrubá nedbanlivosť majiteľa zmenky nie je spájaná s dôsledkami vo vzťahu k oprávnenému namietať nesprávnosť vyplnenia blankozmenky. Podľa navrhovateľa súd prvého stupňa neprihliadol na tie dôkazy, ktoré predložil na pojednávaní dňa 29.10.2012, a ktoré preukazovali, že sa neprevinil hrubou nedbanlivosťou. Odporca nikdy hodnoverne nepreukázal, že navrhovateľ konal vedome na jeho škodu ako dlžníka zo zmenky. Odporca v konaní dôkazy k tejto otázke nepredložil, obmedzil sa na tvrdenia, že bolo všeobecne známe, že platnosť zmeniek podpísaných N. popiera a že sa tým zaoberajú orgány činné v trestnom konaní. Uviedol, že podľa odborných právnych názorov s každým indosamentom zmenky sa nesporný charakter zmenky posilňuje a prehlbuje, pričom u niektorých majiteľov sa môžu tieto hranice stratiť absolútne. Navrhovateľ ďalej v odvolaní namietol, že rozsudok neobsahuje žiadne odôvodnenie, s ktorými námietkami vznesenými zo strany odporcu sa súd zaoberal, akým spôsobom ich prejednal a vyhodnotil, prípadne prečo sa s nimi nezaoberal vôbec. Súd prvého stupňa si tak nesplnil povinnosť riadne a presvedčivo odôvodniť rozsudok. Rozsudok neobsahuje dostatočnú argumentáciu vo vzťahu k námietke dobromyseľnosti nadobúdaniu zmenky. Súd prvého stupňa tiež nevenoval pozornosť dôkazom predloženým na pojednávaní dňa 29.10.2012, ktorými navrhovateľ preukazoval, že k obchodným transakciám krytých zmenkou došlo, a teda nešlo o fiktívne obchody. Namietol tiež, že odporca v priebehu dokazovania nepredložil a nenavrhol žiaden dôkaz o tom, že by majiteľ zmenky pri nadobúdaní zmenky konal vedome na škodu dlžníka, čo sám aj potvrdil na pojednávaní dňa 29.10.2012. Súd prvého stupňa prevzal niektoré závery dovolacieho súdu bez toho, aby vykonal nevyhnutné dokazovanie, ktoré bol v súlade s rozhodnutím dovolacieho súdu povinný vykonať. Odporca nenavrhol vykonať žiadne dokazovanie, ktoré by preukazovalo jeho neodôvodnenú námietku konania na škodu dlžníka. Súd prvého stupňa si teda v zmysle právneho názoru dovolacieho súdu svoju povinnosť vykonať dokazovanie za účelom preukázania nedobromyseľnosti, resp. konania na škodu dlžníka nesplnil. Podľa navrhovateľa súd prvého stupňa nesprávne predmetnú zmenku posúdil ako vistazmenku - splatnú na videnie, ktorú mal navrhovateľ predložiť na platenie do jedného roka od dátumu vystavenia. Námietka, že by sa jednalo o vistazmenku nebola odporcom podaná včas, v zákonnej lehote 3 dní. Zmenkový platobný rozkaz bol odporcovi doručený dňa 22.02.20063 a doplnenie námietok bolo na súd doručené až dňa 27.02.2006. V ňom odporca uviedol, že zmenka sa viazala na Zmluvu o výmene kompresorovej stanice pre úložište plynu uzavretej dňa 10.09.1998 medzi odporcom a remitentom zmenky - SEZOOZ GROUP a.s. a slúžila ako zabezpečovacia zmenka k tejto zmluve. Dokazovanie pred súdmi jednoznačne preukázalo, že tvrdenie viazanosti zmenky na Zmluvu o výmene kompresorovej stanice pre úložište plynu uzavretej dňa 10.09.1998 sa nezakladá na pravde. Odporca v odôvodnení tejto neskoro podanej námietky používa identickú argumentáciu ako v právnom spore vedenom na Okresnom súde Bratislava V pod sp.zn. 2Zm/953/2005. Táto skutočnosť preukazuje účelovosť tejto námietky. Navrhovateľ preukázal, že zmenka bola krycou zmenkou na nákup akcií Chemapolu. Súd je viazaný rozsahom a odôvodnením včas podaných námietok a teda nemôže ísť nad tento rozsah uplatnených námietok. V priebehu zmenkového konania nie je možné zisťovať, čo mal vlastne odporca svojimi námietkami na mysli. Počas konania nemôžu byť podsúvané stále nové a celkom odlišné skutkové tvrdenia. Súd prvého stupňa nemal na túto námietku prihliadnuť. Záverom navrhovateľ v odvolaní namietol, že súd prvého stupňa si nesplnil svoju povinnosť riadne a presvedčivo odôvodniť rozsudok, čím odoprel účastníkom konania právo dozvedieť sa o príčinách jeho rozhodnutia. Navrhol, aby odvolací súd napadnutý rozsudok zmenil tak, že zmenkový platobný rozkaz č.k. 2Zm/952/05-107 zo dňa 17.02.2006 ponechá v platnosti v celom rozsahu, alternatívne, aby napadnutý rozsudok zrušil a vrátil vec súdu prvého stupňa na ďalšie konanie. Odporca sa k odvolaniu navrhovateľa vyjadril tak, že odmieta tvrdenia navrhovateľa o údajnom neodôvodnení námietky zlomyseľného nadobudnutia zmenky, resp. nadobudnutia zmenky hrubou nedbanlivosťou. V rámci lehoty 3 dní odo dňa doručenia zmenkového platobného rozkazu, bola táto námietka riadne uplatnená a odôvodnená, a to aj skutočnosťou, že navrhovateľ napriek tomu, že bol v údajnom domnienke, že preberá bianco zmenku s výnimočne vysokou zmenkovou sumou, vymykajúcou sa bežným obchodným pomerom, prevzal ju bez hlbšieho skúmania pôvodu zmenky a spôsobu doplnenia chýbajúcich údajov. Podľa aktuálnej judikatúry českých súdov, tvrdenie, že majiteľ nadobudol zmenku zlomyseľne alebo sa pri nadobudnutí dopustil hrubej nedbanlivosti v zmysle § 10 zmenkového a šekového zákona, nepodlieha zásade koncentrácie zmenkového konania. Toto tvrdenie totiž nepredstavuje námietku proti zmenkovému platobnému rozkazu. Ide iba o skutkový predpoklad námietky nesprávneho vyplnenia (rozsudok Najvyššieho súdu Českej republiky zo dňa 22.04.2009 sp.zn. 29Cdo/2605/2007). Z toho vyplýva, že ak by aj odporca nevzniesol námietku zlomyseľného alebo nedbanlivostného nadobúdania zmenky v rámci lehoty na vznesenie námietok proti zmenkovému platobnému rozkazu, neznamenalo by to nemožnosť tohto tvrdenia v konaní samotnom. Podľa odporcu nič mu nebráni v tom, aby aj po uplynutí lehoty pre podanie námietok proti zmenkovému platobnému rozkazu, uvádzal nové skutočnosti, ktoré môžu mať podľa jeho názoru význam pre posúdenie dôvodnosti obrany už v námietkach riadne uplatnených (rozs. NS ČR zo dňa 31.03.2009 sp.zn. 29Cdo/2270/2007). V zmenkovom konaní neplatí zásada koncentrácie dôkazných návrhov, ale iba zásada koncentrácie námietok (nález Ústavného súdu ČR zo dňa 26.03.2009 sp.zn. III.ÚS 3300/2007). K námietke nepreukázania nedobromyseľnosti navrhovateľa, resp. jeho hrubo nedbanlivostného, pri nadobúdaní zmenky nie je pravdivé. Dovolací súd vo svojom rozhodnutí konštatuje, že z obsahu spisov a doložených dôkazov, ako aj zo zmenky samotnej je nesporné, že bola vystavená ako neúplná zmenka. Navrhovateľ aj napriek tomu vychádzal pri nadobúdaní zmenky len z prehlásenia prevodcu zmenky, že zmeny boli vykonané oprávnene, i keď sám prevodca mal pochybnosti, resp. nevedel, či zmenka bola vystavená ako blanket. Navrhovateľ sa nepresvedčil, čo bolo obsahom vyplňovacieho práva. Navrhovateľ sa pri prevode cenného papiera s vysokou nominálnou hodnotou - 400.000.000,- Kč , všeobecne známou skutočnosťou, že odporca popiera platnosť všetkých zmeniek vystavených bývalým štatutárnym zástupcom N.. J., ako aj na dohodnuté podmienky zaplatenia kúpnej ceny, ktoré boli viazané na splnenie záväzku výstavcu, sa previnil hrubou nedbanlivosťou. Ako nový majiteľ zmenky mal v rozumnom čase preveriť údaje doterajšieho majiteľa a neuspokojiť sa len pasívne s informáciou prevodcu, že zmeny boli vykonané dôvodne. Pri zachovaní zvyčajnej bdelosti sa mohol dozvedieť o okolnostiach neexistencii alebo existencii obsahu vyplňovacieho práva. Navrhovateľom predložený listinný dôkazný prostriedok označený ako "Opis zápisu z jednání" zo dňa 18.09.1998 priamo vyvrátil tvrdenie navrhovateľa, že predmetná zmenka súvisela s nákupom akcií Chemapolu, keďže z tohto opisu je zrejmé, že na zabezpečenie obchodu s akciami Chemapolu vystaví odporca 12 ks blankozmeniek, na ktorých nebude dátum splatnosti, ani čiastka. Na predmetnej zmenke čiastka bola uvedená, z čoho vyplýva, že predmetný zápis sa zmenky prejednávanej v tomto konaní netýka. Tým sa stali irelevantnými i ďalšie dôkazy navrhovateľa na preukázanie realizácie nákupu akcií Chemapol. Taktiež je podľa odporcu irelevantný dôkaz označený ako " Vec: Derflan Inc." zo dňa 22.08.2002, nakoľko z jeho obsahu vyplýva, že sa netýka zmenky prejednávanej v tomto súdnom konaní. Na viacerých miestach sa jednoznačne uvádza, že majiteľom zmenky je Derflan Inc., pričom táto spoločnosť nikdy nebola vlastníkom predmetnej zmenky. Navrhovateľ nepreukázal v konaní ako tieto dôkazy obdržal, a teda, či sa v dobe prevodu zmenky mohol spoliehať na skutočnosti z nich vyplývajúce. Z držby týchto dokladov a informácií z nich vyplývajúcich nemožno odvodzovať dobromyseľnosť navrhovateľa, pretože vôbec nepojednávajú o zmenke, ktorá je predmetom tohto konania, ani o žiadnom vyplňovacom práve a už vôbec neposkytujú údaje o tom, kedy a kto vykonal vyplnenie údajnej blankozmenky. Za dôkazy preukazujúce dobromyseľnosť navrhovateľa nemožno považovať ani ostatné listinné dôkazy predložené navrhovateľom v konaní, opäť však bez preukázania času ich nadobudnutia. Odporca má za to, že tieto dôkazy (ak by sa potvrdila ich autenticita) by jednoznačne preukazovali, že zmenky vystavené N.. J. sú sporné, ťažko vymožiteľné a riešené v rámci početných súdnych sporov. Navrhovateľ mal preto skúmať a požadovať riadne a jednoznačné preukázanie existencie údajného vyplňovacieho práva a okolnosti jeho vykonania. Odporca má za to, že navrhovateľ nepredložil súdu žiadne dôkazy vyvracajúce odporcom preukázanú minimálne hrubú nedbanlivosť navrhovateľa pri nadobúdaní zmenky vyplývajúcu zo skutočností, že navrhovateľ vedel, že zmenka bola pozmenená (bod 5.1. písm. f) zmluvy o prevode zmenky), že bola podpísaná Ing. J., pričom odporca zmenky ním podpísané odmietol preplatiť (medializovaná kauza), že zmenková suma je vysoká, teda nešlo o zmenku bežného obchodného styku, a že kúpna cena 200 mil. Kč je v porovnaní s nominálnou hodnotou zmenky nízka. Z tohto navrhovateľ musel vedieť, že vymoženie je neisté. Posledné 3 indosamenty boli vykonané s doložkou "sine obligo", a teda navrhovateľovi muselo byť známe, že pri uplatňovaní práv zo zmenky budú odporcom vznesené námietky a odopreté plnenie z jednotlivých indosamentov na zmenke vyplýva, že 2. nadobúdateľ zmenky bol 100% dcérou 1. nadobúdateľa a 3. nadobúdateľ zmenky bol štatutárnym orgánom 1. nadobúdateľa. Uvedené muselo u navrhovateľa vzbudiť podozrenie o špekulatívnom charaktere zmenky. Tieto skutočnosti preukazujú minimálne hrubú nedbanlivosť, ak nie priamo zlomyseľné konanie navrhovateľa pri nadobúdaní zmenky. Odporca má tvrdenie navrhovateľa o tom, že námietku, že sa jedná o vistazmenku vzniesol oneskorene a nebola riadne odôvodnená, za účelové. Zmenkový platobný rozkaz bol odporcovi doručený dňa 22.02.2006 (streda), pričom podanie, ktorým došlo k riadnemu odôvodnenému vzneseniu námietky, že zmenka je zmenkou na videnie a nároky z nej sú premlčané bolo súdu doručené dňa 27.02.2006 (pondelok). V danom prípade posledný deň trojdňovej lehoty na podanie námietok pripadol na sobotu, preto v zmysle § 57 O.s.p. bol posledný deň na podanie námietok pondelok 27.02.2006 ako najbližší nasledujúci pracovný deň. Predmetná námietka teda bola vznesená riadne a včas. Odporca nesúhlasil ani s námietkou navrhovateľa o nedostatočnom odôvodnení rozsudku. Podľa odporcu rozsudok súdu prvého stupňa je v súlade s ust. § 157 ods. 2 O.s.p., pretože obsahuje všetky zákonom požadované náležitosti, vrátane vysvetlenia skutočností, ktoré súd považoval za preukázané a ktoré nie, z ktorých dôkazov vychádzal a akými úvahami sa pri hodnotení dôkazov riadil a aj ako vec právne posúdil. Odporca navrhol, aby odvolací súd napadnutý rozsudok ako vecne správny potvrdil a zaviazal navrhovateľa nahradiť odporcovi trovy odvolacieho konania. V priebehu odvolacieho konania podal navrhovateľ písomné stanovisko k vyjadreniu odporcu podanému k odvolaniu navrhovateľa. V stanovisku navrhovateľ uviedol, že odporca v zmysle § 10 zákona zmenkového a šekového musí skutočnosti, že ide o blankozmenku, ktorá mala byť vyplnená inak, a teda preukázať obsah vyplňovacieho práva a skutočnosť, že sa naň nebral ohľad, tvrdiť a potom ich preukázať dokazovaním. Až následne možno pristúpiť k samotnému prejednaniu vznesených námietok, k čomu však pred súdom prvého stupňa nedošlo. Súd prvého stupňa sa neriadil pokynom dovolacieho súdu, ktorý za účelom vykonania dokazovania zrušil predchádzajúce rozhodnutia vo veci. Poukázal na judikatúru k § 10 zákona zmenkového a šekového( R 71/2005, R 89/2009), podľa ktorej sa právo vyplniť blankozmenku nepremlčuje a s prevodom a prechodom blankozmenky prechádza na nadobúdateľa aj právo ju vyplniť. V danom prípade bol pre blankozmenku použitý formulár, z ktorého predtlače jednoznačne vyplýva, že údaj splatnosti na určitý deň bol na zmenke predtlačený, a teda bol na zmenke uvedený. Nejednalo sa teda o vistazmenku, ale o blankozmenku. V tejto súvislosti poukázal na judikát R 2/2011). Pre vistazmenku platí, že na nej chýba údaj o splatnosti, teda, že tento na zmenke nie je uvedený. Na predmetnej zmenke bol údaj o splatnosti od počiatku uvedený, preto boli splnené náležitosti § 75,76,33 ods. 1 zákona zmenkového a šekového. Na tlačive vystaviteľa zmenky je jednoznačné, že údaj splatnosti tam bol predtlačený "splatná dňa" s poznámkou uveďte dátum mesiac slovom. To znamená, že údaj zročnosti podľa § 33 ods.1 zákona zmenkového a šekového predmetná zmenka obsahovala, a preto nemožno hovoriť o splatnosti "na videnie". Podľa navrhovateľa je nesporné, že nadobudol zmenku vyplnenú, teda úplnú a platnú. Odporca netvrdil a ani nepreukázal obsah vyplňovacieho práva, nepredložil ani žiadne dôkazy na zistenie obsahu vyplňovacieho práva, v dôsledku čoho nepreukázal, že navrhovateľ konal na škodu dlžníka. Naopak navrhovateľ preukázal svoju dobromyseľnosť pri nadobúdaní zmenky a obvyklú obchodnú opatrnosť. Navrhovateľ opätovne poukázal na to, že súd prvého stupňa k otázke dobromyseľnosti nevykonal dokazovanie, ktoré vykonať mu uložil dovolací súd. Na druhej strane tvrdí, že na daný prípad nie je možné aplikovať § 10 zákona zmenkového a šekového, ale § 17 zákona zmenkového a šekového. odporca nepreukázal, že by navrhovateľ konal vedome na jeho škodu ako dlžníka zo zmenky nepredložil žiadne dôkazy, preukazujúce nedobromyseľnosť navrhovateľa. Odporca sa obmedzil len na tvrdenia, že v danom čase bolo známe, že platnosť zmeniek podpísaných N.. J. sa popiera a zaoberajú sa nimi orgány činné v trestnom konaní. Samotná skutočnosť, že odporca popiera nárok navrhovateľa neobstojí ako skutočnosť, ktorá by preukazovala hrubú nedbanlivosť navrhovateľa a už vôbec nie vedomé konanie na škodu odporcu. Hrubú nedbanlivosť nepreukazuje splatnosť kúpnej ceny za zmenku a ani vysoká nominálne hodnota zmenky. Navrhovateľ zotrval na tvrdeniach o preukázaní, že sa hrubej nedbanlivosti nedopustil, a to dôkazmi, ktoré predložil na pojednávaní dňa 29.10.2012. Navrhovateľ zotrval na námietke nedostatočného odôvodnenia rozsudku, pretože súd prvého stupňa sa v odôvodnení rozsudku navrhovateľom predloženým dôkazom venoval len v jednej vete. Podaním zo dňa 24.06.2013 navrhovateľ oznámil odvolaciemu súdu, že mu bola dňa 21.06.2013 zo strany Európskeho súdu pre ľudské práva doručená informácia o stave konania vedeného pod sp. zn. 72493/10, v ktorej bol navrhovateľ informovaný, že dňa 11.06.2013 komora, ktorej bol prípad pridelený rozhodla, že sťažnosť navrhovateľa bude notifikovaná vláde Slovenskej republiky, ktorá bude vyzvaná predložiť písomné stanovisko k prijateľnosti a skutkovej podstate sťažnosti, týkajúcej sa porušenia práva na spravodlivé prejednanie a zásahu do majetku obchodnej spoločnosti sťažovateľa. Navrhovateľ preto požiadal odvolací súd, aby sa s uvedenou informáciou oboznámil, a zároveň vyslovil predpoklad, že vzhľadom na procesný postup Európskeho súdu pre ľudské práva je pravdepodobný procesný úspech navrhovateľa v konaní o sťažnosti proti porušeniu jeho práva na spravodlivé súdne prejednanie, čo môže mať právnu relevanciu na predmetné odvolacie konanie. Z predloženej informácie vyplýva, že sťažnosť navrhovateľa sa týka vo veci podaného mimoriadneho dovolania generálneho prokurátora a následného postupu a rozhodnutia Najvyššieho súdu Slovenskej republiky v konaní sp. zn. 5MObdo/4/2009. Odporca k predloženej informácii uviedol, že z z nej nevyplýva, že by Európsky súd pre ľudské práva rozhodol o prijateľnosti sťažnosti navrhovateľa. Zároveň poukázal na rozhodnutie Ústavného súdu Slovenskej republiky IV.ÚS 35/2012, v ktorom odmietol z dôvodu zjavnej neopodstatnenosti sťažnosť navrhovateľa vznesenú vo veci porušenia základných práv navrhovateľa postupom Najvyššieho súdu Slovenskej republiky v konaní vedenom pod sp. zn. 5MObdo/4/2009. Odvolací súd prejednal vec podľa § 212 ods. 1 O.s.p. v rozsahu a dôvodov odvolania, bez nariadenia pojednávania v zmysle § 214 ods. 2 O.s.p., pričom termín verejného vyhlásenia rozsudku bol oznámený na úradnej tabuli súdu dňa 11.09. 2013, ako aj obom právnym zástupcom na nimi oznámené e-mailové adresy. Po preskúmaní obsahu spisu, oboznámení sa s dôvodmi odvolania navrhovateľa, s vyjadrením odporcu k odvolaniu, dospel k záveru, že odvolanie navrhovateľa nie je dôvodné. Odvolací súd sa podľa § 219 ods. 2 O.s.p. v celom rozsahu stotožňuje s odôvodnením napadnutého rozhodnutia súdu prvého stupňa, pričom konštatuje správnosť dôvodov tohto rozhodnutia. Súd prvého stupňa vykonal dokazovanie dostačujúce na zistenie rozhodujúcich skutočností, svoje rozhodnutie riadne odôvodnil, pričom riadne vyhodnotil vykonané dôkazy. Odvolací súd konštatuje, že súd prvého stupňa vec aj správne právne posúdil, pričom sa správne riadil záväzným právnym názorom dovolacieho súdu (§ 243i ods. 2 O.s.p. v spojení s ust. § 243d ods. 1 O.s.p.). S dôvodmi uvedenými v napadnutom rozsudku, ktoré sú uvedené aj v úvodnej časti tohto odôvodnenia sa odvolací súd plne stotožňuje. Na doplnenie správnosti rozhodnutia súdu prvého stupňa a k odvolacím námietkam navrhovateľa odvolací súd uvádza, že napadnutý rozsudok vychádza zo záverov uznesenia dovolacieho súdu (Najvyšší súd Slovenskej republiky) č.k. 5M Obdo 4/2009-531 zo dňa 12.05.2010, ktoré boli pre súd prvého stupňa záväzné. Súd prvého stupňa riadne zistil skutkový stav, doplnil dokazovanie predloženými listinnými dôkazmi v zmysle pokynov dovolacieho súdu a zistený skutkový stav správne právne posúdil Napadnutý rozsudok je zrozumiteľne a dostatočne odôvodnený, nevykazuje vady nepreskúmateľnosti rozhodnutia. Súd prvého stupňa sa vysporiadal so všetkými relevantnými námietkami a tvrdenými skutočnosťami účastníkov konania. Odvolacia námietka navrhovateľa, v ktorej namietol, že rozsudok súdu prvého stupňa neobsahuje dostatočnú argumentáciu vo vzťahu k námietke dobromyseľnosti nadobúdaniu zmenky a vo vzťahu k dôkazom predloženým na pojednávaní dňa 29.10.2012, ktorými navrhovateľ preukazoval, že k obchodným transakciám krytých zmenkou došlo, a teda nešlo o fiktívne obchody, nie je dôvodná. Odvolací súd konštatuje, že napadnutý rozsudok spĺňa náležitosti uvedené v ust. § 157 O.s.p. a jeho odôvodnenie je dostatočné aj v časti, na ktorú poukazuje odvolacia námietka navrhovateľa. Súd prvého stupňa v nadväznosti na vyhodnotenie iných navrhovateľom predložených listinných dôkazov v odôvodnení napadnutého rozsudku (str.4) jednoznačne uviedol, že navrhovateľom predložené listinné dôkazy na pojednávaní dňa 29.12.2012, ktorými preukazoval, že obchody pri nákupe akcií Chemapolu neboli fiktívne, ale reálne prebehli, nie sú dôkazom o tom, že dátum splatnosti bol na zmenku dopísaný oprávnene. K otázke dobromyseľnosti, resp. previnení sa hrubou nedbanlivosťou navrhovateľa, súd prvého stupňa v tejto súvislosti odkázal na právny názor dovolacieho súdu, ktorý bol v rozhodnutí dovolacieho súdu presne formulovaný a riadne odôvodnený. Zdôvodnenie rozsudku súdu prvého stupňa je preto aj v tejto namietanej časti dostačujúce. Vzhľadom na obsah odôvodnenia napadnutého rozsudku možno uzavrieť, že súd prvého stupňa svoje rozhodnutie dostatočne, zrozumiteľne a presvedčivo odôvodnil aj v časti vyhodnotenia všetkých vykonaných dôkazov (bližšie k vyhodnoteniu vykonaného dokazovania súdom prvého stupňa bude uvedené v ďalšom texte odôvodnenia tohto rozsudku), pričom uviedol, ktoré dôkazy považoval za hodnoverné, a ktoré nie a posúdil, ktoré dôkazy boli relevantné pre zistenie rozhodujúcich skutočností, a ktoré nie a čo z vykonaného dokazovania zistil. Súd prvého stupňa sa vysporiadal so všetkými relevantnými námietkami a stanoviskami oboch účastníkov konania. Námietka navrhovateľa o nedostatočnom odôvodnení a arbitrárnosti napadnutého rozsudku je nedôvodná. Tvrdenie navrhovateľa, že odporca námietku o vedomom konaní majiteľa zmenky na škodu dlžníka podal po zákonom stanovenej lehote 3 dní riadne, resp. jej odôvodnenie, taktiež nie je dôvodná. Ako vyplýva z obsahu spisu zmenkový platobný rozkaz bol odporcovi doručený dňa 22.02.2006, pričom podanie, ktorým došlo k vzneseniu námietok proti zmenkovému platobnému rozkazu, vrátane námietky konania vedome na škodu odporcu, a to aj s odôvodnením námietok bolo doručené súdu dňa 23.02.2006, t.j. v zákonnej lehote. K doplneniu podaných námietok odporcu došlo podaním zo dňa 24.02.2006, ktoré odporca doručil súdu osobne dňa 27.02.2006. Odvolací súd sa stotožňuje s vyjadrením odporcu, že námietky, ako aj ich doplnenie bolo podané včas a riadne, pretože v danom prípade posledný deň trojdňovej lehoty na podanie námietok pripadol na sobotu dňa 25.02.2006, preto v zmysle § 57 O.s.p. bol posledný deň na podanie námietok najbližší pracovný deň - pondelok dňa 27.02.2006. Námietky, ako aj ich doplnenie boli podané riadne a včas. Súd prvého stupňa preto správne na všetky vznesené námietky prihliadal. Odvolací súd rovnako ako aj súd prvého stupňa pri rozhodovaní o odvolaní navrhovateľa proti rozsudku Okresného súdu Bratislava V č. k. 1Zm/457/2010-689 zo dňa 29.10.2012 vychádzal z právne záväzných záverov dovolacieho súdu uvedených v rozhodnutí č.k. 5MObdo/4/2009-531 zo dňa 12.05.2010. Ako vyplýva z rozhodnutia dovolacieho súdu blankozmenku definoval ako listinu, ktorá je zámerne na základe dohody vystavená v neúplnej forme a nie je ešte skutočnou zmenkou, ktorou sa stane až po jej doplnení. Ten kto vydáva blankozmenku musí mať úmysel zmenku ako blankozmenku vydať, nestačí len samotná skutočnosť, že listina nemá niektoré náležitosti zmenky. Ust. § 10 zák.č. 191/1950 Zb. predpokladá, že bude existovať určité dojednanie o tom, ako má byť zmenka neskôr doplnená a jeho podstatou sú prípady, kedy je blankozmenka vyplnená v rozpore s vyplňovacím právom. Aj keď je zmenka doplnená v rozpore s vyplňovacím právom, ide o zmenku platnú, ktorá zakladá pre jej majiteľa práva s ňou spojené, pričom dlžník z takejto zmenky má zo zákona možnosť namietať len, že zmenku majiteľ nadobudol v zlej viere, alebo sa pri nadobúdaní previnil hrubou nedbanlivosťou. Podľa dovolacie súdu, že z obsahu spisu a predložených dôkazov, ako aj zo zmenky samotnej vyplýva, že predmetná zmenka bola vystavená ako neúplná. Dátum vystavenia zmenky - deň 01.10.1998 je je uvedený dva dni po podpise predmetnej zmenky N.. J. dňa E.. Dátum splatnosti zmenky deň 01.11. 2005 je písaný iným typom písma ako ostatný text na zmenke a bol doplňovaný neskôr. Odvolací súd dodáva, že skutočnosť o doplnení dátumu splatnosti v období po vystavení zmenky uviedol aj sám navrhovateľ v návrhu na vydanie zmenkového platobného rozkazu, keď uviedol, že dátum splatnosti doplnil vlastník zmenky na deň 01.11.2005.V návrhu je ako vlastník zmenky označený navrhovateľ. Doplnenie dátumu splatnosti zmenky po jej vystavení a indosovaní vyplýva aj z notárskej zápisnice NZ 270/2001, N 273/2001 zo dňa 12.11.2001 dovolaciemu súdu vyplynulo, že zmenka sa indosovala na spoločnosť SIGMA GROUP, a.s. bez vyplneného dátumu splatnosti. Svedok G. Z. vo svojej výpovedi uviedol, že doba splatnosti bola určená p. P. v čase, keď zmenka bola prevedená obchodnou spoločnosťou SEZOOZ GROUP, a.s. (čo bol remitent - prvý majiteľ zmenky) na SIGMA GROUP, a.s. (svedok G. Z. tiež tvrdil, že dátum splatnosti bol na zmenku doplnený v období od E. do 20.01.2000), avšak N.. N. P. vo svojej výpovedi nevedel uviesť, či zmenka bola vistazmenkou alebo blankozmenkou, a či bol na nej uvedený dátum splatnosti, zároveň uviedol, že on dátum splatnosti nedoplňoval a ani nedal pokyn na doplnenie tohto údaju. Dovolací súd označil výpoveď svedka G. Z. s poukazom na zistené skutočnosti vyplývajúce z vykonaného dokazovania ako absolútne spochybniteľný, nedôveryhodný a protirečivý dôkaz. Ďalej uviedol, že ani z jednej z výpovedí svedkov nie je zrejmé, že tu bol pri vystavení zmenky zámer vystaviť zmenku ako neúplnú, resp., že došlo aspoň k neformálnej dohode s vystaviteľom zmenky o jej vyplnení. Z rozhodnutia dovolacieho súdu ďalej vyplýva, že žalobca pri tvrdení, že predmetná zmenka nebola vystavená ako vistazmenka, ale ako blankozmenka vychádzal len z prehlásenia prevodcu zmenky o tom, že zmeny na zmenke boli vykonané oprávnene, i keď sám prevodca - spoločnosť PRV Pro Fin - CZ, s.r.o. Vsetín, mal pochybnosti, resp. nevedel, či zmenka bola vystavená ako blanket. Nepresvedčil sa, čo bolo obsahom vyplňovacieho práva, aj napriek skutočnosti, že dohoda o vyplňovacom práve mala byť uzavretá len ústne, čo je značné riziko, nakoľko bude možné majiteľovi zmenky úspešne namietať porušenie tejto dohody. Dovolací súd uviedol, že navrhovateľ sa pri prevode predmetnej zmenky s vysokou nominálnou hodnotou - 400 000 000,-- Kč, všeobecne známou skutočnosťou, že odporca popiera platnosť všetkých zmeniek vystavených bývalým štatutárom spoločnosti Ing. Duckým, ako aj s poukazom na dohodnuté podmienky zaplatenia kúpnej ceny, ktoré boli viazané na splnenie záväzku výstavcu (čl. 2 bod 2.2. zmluvy zo dňa 17.10.2005) previnil hrubou nedbanlivosťou. Ako nový majiteľ zmenky mal v rozumnom rozsahu preveriť aj údaje doterajšieho majiteľa a neuspokojiť sa len pasívne s informáciou prevodcu, že zmeny na zmenke boli vykonané dôvodne. Pri zachovaní zvyčajnej bdelosti sa mohol dozvedieť o okolnostiach neexistencie alebo existencie obsahu vyplňovacieho práva. Podľa odvolacieho súdu súd prvého stupňa preto správne vychádzal z vyššie uvedeného záväzného názoru dovolacieho súdu, že navrhovateľ sa previnil hrubou nedbanlivosťou. Odvolacie námietky týkajúce sa nepreukázania hrubej nedbanlivosti a nedostatočného zdôvodnenia tejto skutočnosti sú preto nedôvodné. Odporca v priebehu súdneho konania tvrdil, že žiadne vyplňovacie právo neexistovalo, resp. že zmenka bola neoprávnene vyplnená, pričom remitent nevedel v konaní uviesť žiadne relevantné skutočnosti o existencii dohody o vyplňovacom práve a nevyvrátil námietky neexistencie dohody o vyplňovacom práve (čo konštatoval dovolací súd vo svojom rozhodnutí). Dôkazné bremeno o preukázaní existencie dohody o vyplňovacom práve aj podľa dovolacieho súdu, ako aj podľa odvolacieho súdu bolo jednoznačne na navrhovateľovi, pretože odporca tvrdil neexistenciu takejto dohody o vyplňovacom práve a neexistencia skutočnosti sa preukázať nedá. Podľa rozhodnutia dovolacieho súdu súdy prvého a druhého stupňa v predchádzajúcom konaní (pred rozhodnutím dovolacieho súdu) nesprávne toto dôkazné bremeno preniesli na odporcu. Odvolacia námietka navrhovateľa, že je nesprávny záver súdu prvého stupňa o nepreukázaní existencie dohody o vyplňovacom práve, nie je dôvodná. Odvolací súd má zhodne so súdom prvého stupňa za to, že existenciu dohody o vyplňovacom práve navrhovateľ v ďalšom konaní pred súdom prvého stupňa (po zrušení prvostupňového a odvolacieho rozsudku dovolacím súdom) nepreukázal, hoci podľa dovolacieho súdu na ňom bolo dôkazné bremeno na preukázanie tejto skutočnosti. Súd prvého stupňa vykonal dokazovanie listinnými dôkazmi, ktoré navrhovateľ predložil za účelom unesenia tohto dôkazného bremena v priebehu súdneho konania, ako aj na poslednom pojednávaní vo veci dňa 29.10.2012 pred súdom prvého stupňa (na ktoré listinné dôkazy kládol dôraz) a tieto dôkazy správne vyhodnotil ako dôkazy nepreukazujúce skutočnosť, že by dohoda o vyplňovacom práve bola uzavretá aký bol jej obsah. Tieto dôkazy nepreukazujú ani oprávnenie majiteľa zmenky doplniť do nej údaj o splatnosti zmenky. Medzi účastníkmi konania nebolo sporné, že dátum splatnosti - 01.novembra 2005 bol do zmenky doplnený dodatočne (napokon ako už bolo uvedené vyplýva to aj zo samostatného návrhu na vydanie zmenkového platobného rozkazu, ako aj zo samotnej zmenky - z rozdielneho formátu písma oproti formátu písma ostatnej textovej časti zmenky a aj z notárskej zápisnice NZ 270/2001 N273/2001). Kto tento dátum na zmenku po jej vystavení a indosovaní doplnil a na základe akého oprávnenia v konaní z vykonaného dokazovania zistené jednoznačne nebolo. Podľa odvolacieho súdu z vykonaného dokazovania nevyplýva, že by odporca ako vystaviteľ zmenky, resp. jeho právny predchodca - Slovenský plynárenský priemysel, š.p., udelil vyplňovacie oprávnenie, či už ústne alebo písomne pre prvého majiteľa zmenky - spoločnosť SEZOOZ GROUP a.s.. Výpoveď svedka Romana Zubíka, k existencii dohody o vyplňovacom práve, ako konštatoval už aj dovolací súd, je nepresvedčivá, protirečivá a nedôveryhodná. Dôkazy, ktoré predložil navrhovateľ súdu prvého stupňa na pojednávaní dňa 29.10.2012 (na ktorých dôležitosť poukazuje navrhovateľ vo svojom odvolaní ako na dôkazy rozhodujúce) boli súdom prvého stupňa v napadnutom rozsudku vyhodnotené správne. Odvolací súd sa stotožňuje s vyjadrením odporcu k podanému odvolaniu, že navrhovateľom predložený listinný dôkazný prostriedok označený ako "Opis zápisu z jednání" zo dňa 18.09.1998 priamo vyvrátil tvrdenie navrhovateľa, že predmetná zmenka súvisela s nákupom akcií Chemapolu, keďže z tohto opisu je zrejmé, že na zabezpečenie obchodu s akciami Chemapolu vystaví odporca 12 ks blankozmeniek, na ktorých nebude dátum splatnosti, ani čiastka. Tento zápis z jednania sa predmetnej zmenky netýka, pretože na tejto zmenke bola čiastka uvedená. Tým sa stali irelevantnými i ďalšie dôkazy navrhovateľa na preukázanie realizácie nákupu akcií Chemapol. Odvolací súd sa taktiež stotožnil so stanoviskom odporcu o irelevantnosti dôkazu navrhovateľa označeného ako "Vec: Derflan Inc." zo dňa 22.08.2002, nakoľko aj z jeho obsahu vyplýva, že sa predmetnej zmenky nedotýka. Na viacerých miestach v tomto dôkaze sa jednoznačne uvádza, že majiteľom zmenky je Derflan Inc., pričom táto spoločnosť nikdy nebola vlastníkom predmetnej zmenky. Ani jeden z týchto dôkazov ako správne vyhodnotil aj súd prvého stupňa nepreukazuje existenciu dohody o vyplňovacom práve a nevyplýva z nich údaj o tom, kedy a kto vykonal vyplnenie zmenky. Uvedené listinné dôkazy sa predmetnej zmenky vôbec netýkajú. Ostatné listinné dôkazy, ktoré v konaní navrhovateľ predložil tiež nepreukazujú vyššie uvedené skutočnosti a ani dobromyseľnosť navrhovateľa, resp. že sa navrhovateľ neprevinil hrubou nedbanlivosťou pri nadobúdaní predmetnej zmenky. Ako už bolo vyššie uvedené podľa názoru dovolacieho súdu navrhovateľ sa previnil hrubou nedbanlivosťou preto, že sa pri nadobúdaní zmenky sám nepresvedčil, či išlo o blankozmenku, či bola k nej dohoda o vyplňovacom práve a aký bol jej obsah a teda, či bol dátum splatnosti zmenky doplnený oprávnene. Skutočnosť, či zmenka mala kauzu alebo, či bola kauza len fiktívna v tomto prípade nie je rozhodujúce. Preto aj dôkazy, ktoré navrhovateľ predložil na preukázanie, že kauza nebola fiktívna, a ktoré sa predmetnej zmenky netýkajú, nie sú pre posúdenie hrubej nedbanlivosti relevantné. Doplneným dokazovaním neboli zistené také skutočnosti, ktoré by vyvrátili vyššie uvedený záver dovolacieho súdu o hrubej nedbanlivosti navrhovateľa. Navrhovateľ mal pri nadobúdaní predmetnej zmenky skúmať a požadovať jednoznačné preukázanie existencie údajného vyplňovacieho práva a okolnosti vykonania doplnenie dátumu splatnosti na zmenke. V tom čase totiž bolo všeobecne známou skutočnosťou, že odporca platnosť zmeniek podpísaných zosnulým Ing. Duckým popiera. Navrhovateľ vedome nadobudol predmetnú zmenku s dopisovaným dátumom splatnosti, pričom vôbec neskúmal, či bol tento zásah do textu zmenky oprávnený. S poukazom na právne záväzný názor dovolacieho súdu, ako aj na skutočnosť, že nebola preukázaná skutočná vôľa, úmysel vystaviteľa vystaviť predmetnú zmenku ako blankozmenku, v spojení so skutočnosťou, že nebola v konaní preukázaná existencia dohody o vyplňovacom práve a skutočnosťou, že zmenka bola vystavená bez dátumu zročnosti (splatnosti) možno súhlasiť so záverom súdu prvého stupňa uvedeným v napadnutom rozsudku, že predmetná zmenka je zmenkou na videnie, teda vistazmenka (čl. I § 2 ods. 2 zák. č. 191/1950 Zb.) Odvolacia námietka navrhovateľa o nesprávnom právnom posúdení predmetnej zmenky ako vistazmenky je nedôvodná. Súd prvého stupňa sa správne po posúdení predmetnej zmenky ako vistazmenky zaoberal námietkou premlčania, ktorú odporca vzniesol. Vzhľadom na záver o neoprávnenom doplnení zmenky dátumom splatnosti, nastali dôsledky ust. Čl. I § 69 zák. č. 191/1950 Zb., podľa ktorého, ak je text zmenky zmenený, sú tí, ktorí sa podpísali na zmenku po tejto zmene, zaviazaní podľa zmeneného textu tí, ktorí sa podpísali prv, sú zaviazaní podľa textu pôvodného. Z toho vyplýva, že (ako konštatoval aj dovolací súd) pokiaľ bola predmetná zmenka vystavená bez uvedenia splatnosti (dátum splatnosti bol dopĺňaný neskôr), išlo o platnú zmenku na videnie (§ 76 ods. 2 zák. č. 191/1950 Zb.). Pri zmenke na videnie nastáva zročnosť v deň, v ktorý bola zmenka na videnie predložená na platenie. Takáto zmenka však musí byť predložená na platenie do jedného roku od dátumu vystavenia zmenky (§ 34 ods. 1 zák. č. 191/1950 Zb.). Všetky práva zo zmenky proti príjemcovi sa premlčia za tri roky odo dňa jej zročnosti (§ 70 ods. 1 zák. č. 191/1950 Zb.). Odvolací súd preto konštatuje, že súd prvého stupňa posúdil námietku premlčania sa práva navrhovateľa správne, keď konštatoval, že predmetnú zmenku splatnú na videnie bolo potrebné podľa čl. I. § 34 ods. 1 v spojení s § 77 ods. 1 zák. č. 191/1950 Zb. predložiť na platenie do jedného roka od dátumu vystavenia, t.j. v danom prípade odo dňa 01.10.1998, čo bol deň vystavenia zmenky do dňa 01.10.1999 (piatok), do ktorého dňa mala byť najneskôr predložená. Predložením by sa stala zročnou aj skôr ako uplynutím jedného roka od jej vystavenia. Zmenkové nároky proti akceptantovi cudzej zmenky, ktorý je zaviazaný rovnako ako vystaviteľ vlastnej zmenky, sa premlčia do troch rokov odo dňa zročnosti (splatnosti) zmenky (čl. I. § 70 ods. 1 a § 78 ods. 1 zmenkového zákona). V predmetnej veci teda premlčacia lehota začala plynúť dňa 02.10.1999 a uplynula dňa 02.10. 2002 (streda). Navrhovateľ podal návrh na vydanie zmenkového platobného rozkazu zo dňa 23.12.2005 na súd až dňa 29.12.2005, teda po uplynutí 3-ročnej premlčacej doby. Odvolací súd preto zhodne ako súd prvého stupňa konštatuje, že odporca vzniesol námietku premlčania dôvodne a súd nemohol premlčané právo navrhovateľovi priznať (§ 388 ods. 1 Obchodného zákonníka). K tvrdeniu navrhovateľa, že výsledok konania pred Európskym súdom pre ľudské práva môže mať význam pre rozhodnutie odvolacieho súdu, odvolací súd uvádza, že v čase vyhlásenia tohto rozsudku odvolacieho súdu, nebolo o sťažnosti navrhovateľa Európskym súdom pre ľudské práva rozhodnuté. V prípade, že Európsky súd pre ľudské práva rozhodne alebo dospeje vo svojom rozsudku k záveru, že rozhodnutím súdu alebo konaním, ktoré mu predchádzalo, boli porušené základné ľudské práva alebo slobody účastníka konania a závažné dôsledky tohto porušenia neboli odstránené priznaným primeraným finančným zadosťučinením, je možné napadnúť právoplatný rozsudok vydaný v takom konaní návrhom na obnovu konania (§ 228 ods. 1 písm. d) O.s.p.). Podľa rozhodnutia Ústavného súdu Slovenskej republiky, rozhodnutím Najvyššieho súdu Slovenskej republiky zo dňa 12.05.2010 sp. zn. 5MObdo/4/2009, resp. postupom Najvyššieho súdu Slovenskej republiky v tomto konaní nedošlo k porušeniu ústavných práv navrhovateľa. Vzhľadom na vyššie uvedené dôvody odvolací súd napadnutý rozsudok ako vecne správny potvrdil v celom rozsahu podľa § 219 ods. 1 O.s.p.. O náhrade trov odvolacieho konania odvolací súd rozhodoval podľa § 224 ods. 1 O.s.p. v spojení s § 142 ods. 1 O.s.p. a priznal v odvolacom konaní plne úspešnému odporcovi náhradu účelne vynaložených trov odvolacieho konania. Odporca náhradu trov odvolacieho konania špecifikoval v podaní doručenom súdu osobne do podateľne dňa 19.09.2013, t.j. v lehote 3 pracovných dní odo dňa vyhlásenia rozsudku odvolacieho súdu (§ 211 ods. 2 O.s.p. v spojení s § 151 ods. 1 O.s.p.). Trovy právneho zastúpenia advokátom JUDr. Oliverom Korcom si odporca uplatnil za 4 úkony právnej služby, celkom vo výške 104.256,12 eura. Úkony právnej služby, ktoré advokát vo veci odporcovi poskytol špecifikoval nasledovne: 1. vyjadrenie zo dňa 25.01.2013 k odvolaniu navrhovateľa (§ 14 ods. 1 písm. b) vyhl.č. 655/2004 Z.z. v znení ku dňu poskytnutia úkonu) za odmenu vo výške 31.581,41 eura + 6.316,28 eura (20% DPH) +7,81 eura paušálna náhrada + 1,56 eura (20% DPH), spolu odmena za tento úkon 37.907,06 eura, z toho 6.317,84 je 20 % DPH, 2. účasť na pojednávaní dňa 25.06.2013, ktoré bolo odročené bez prejednania veci (§ 14 ods. 4 písm. b) vyhl.č. 655/2004 Z.z. v znení ku dňu poskytnutia úkonu) za odmenu vo výške 1/4 základnej tarifnej odmeny, t.j. za odmenu vo výške 7.895,35 eura + 1.579,07 eura (20% DPH)+7,81 eura paušálna náhrada + 1,56 eura (20% DPH), spolu odmena za tento úkon 9.483,79 eura, z toho 1.580,63 je 20 % DPH, 3. vyjadrenie zo dňa 01.08.2013 k podaniu navrhovateľa (§ 13a ods. 1 písm. c) vyhl.č. 655/2004 Z.z. v znení ku dňu poskytnutia úkonu) za odmenu vo výške 31.581,41 eura + 6.316,28 eura (20% DPH)+7,81 eura paušálna náhrada + 1,56 eura /20% DPH/, spolu odmena za tento úkon 37.907,06 eura, z toho 6.317,84 je 20 % DPH, 4. účasť na pojednávaní dňa 17.09.2013, na ktorom došlo iba k vyhláseniu rozsudku (§ 13a ods. 4 vyhl. č. 655/2004 Z.z. v znení ku dňu poskytnutia úkonu) za odmenu vo výške 1/2 základnej tarifnej odmeny, t.j. za odmenu vo výške 15.790,70 eura + 3.158,14 eura (20% DPH/)+7,81 eura paušálna náhrada + 1,56 eura (20% DPH), spolu odmena za tento úkon 18.958,21 eura, z toho 3.159,70 eura je 20 % DPH. Odvolací súd konštatuje, že špecifikovanú náhradu trov odvolacieho konania treba odporcovi priznať podľa § 224 ods. 1 O.s.p. v spojení s ust. § 142 ods. 1 O.s.p., pretože ide o náhradu trov potrebných na účelné uplatňovanie alebo bránenie práva odporcu v tomto odvolacom konaní. Odmena za úkon právnej služby pod bodom 1. bola vyčíslená v súlade s ust. § 14 ods. 4 , § 9 ods. 1, 10 ods. 1 vyhl. č. 655/2004 Z.z. vyhlášky v znení účinnom ku dňu 30.06.2013, odmena za úkon pod bodom 2. bola vyčíslená v súlade s § 14 ods. 5 písm. b), § 9 ods. 1, 10 ods. 1 vyhl.č. 655/2004 v znení účinnom ku dňu 30.06.2013 za účasť na termíne vyhlásenia rozsudku, ku ktorému vyhláseniu nedošlo (tu advokát len chybne v špecifikácii uvádza ust. § 14 ods. 4 písm. b) vyhl. č. 655/2004 Z.z.), odmena za úkon pod bodom 3. bola vyčíslená správne podľa § 13a ods. 1 písm. c), § 9 ods. 1, 10 ods. 1 vyhl. č. 655/2004 Z.z. v znení platnom ku dňu vykonania tohto úkonu (od 01.06.2013) a odmena za úkon právnej služby uvedený pod bodom 4. bola vyčíslená správne podľa § 13a ods. 4, § 9 ods. 1, 10 ods. 1 vyhl. č. 655/2004 Z.z. v znení platnom ku dňu vykonania tohto úkonu (od 01.06.2013). Advokátovi ďalej patrí paušálna náhrada podľa § 16 ods. 3 vyhl.č.655/2004 Z.z. v znení platnom ku dňu vykonania jednotlivých úkonov a náhrada dani z pridanej hodnoty podľa §18 ods. 3 vyhl.č.655/2004 Z.z. v znení platnom ku dňu vykonania jednotlivých úkonov (platiteľom dane z pridanej hodnoty je podľa Osvedčenia o registrácii pre daň z pridanej hodnoty od 01.03.2002). Priznanú náhradu trov odvolacieho konania je navrhovateľ povinný zaplatiť podľa § 149 ods. 1 O.s.p. právnemu zástupcovi odporcu. Toto rozhodnutie je výsledkom hlasovania odvolacieho senátu v pomere hlasov za 3 : 0 proti. Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1510219262.4 (dáta aktuálne k 11. 11. 2026). Záväzné je znenie zverejnené súdom.




